**Съобщение**

Във връзка с постъпило уведомление за инвестиционно предложение: „Поставяне на 6 броя бунгала“ в п.и. с идент. 16122.90.5, в землището на с. Горна Бешовица, общ. Мездра, обл. Враца, с възложител: “Домен Сент Жорж“ ООД, с. Долна Бешовица, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

 Инвестиционното предложение предвижда Съгласно представената информация предвиждате поставяне на 6 броя бунгала с площ по 110 кв.м. върху бетонови площадки.

ИП ще се реализира в поземлен имот с идент. 16122.90.5, с площ: 12 853 кв.м., с трайно предназначение на територията: „земеделска“, НТП: „пасище“, категория на земята: 4, в м. „Под Леската“, земл. с. Горна Бешовица, общ. Мездра, обл. Враца.

Предвиждат се минимални количества изкопни работи, без използване на взрив. Генерираните земни маси ще бъдат депонирани на временна площадка в имота, след което ще се използват за вертикална планировка на терена.

Имотът ще бъде захранен с вода от съществуваща шахта в съседен имот, собственост на възложителя.

Захранването с ел. енергия ще се осъществи от собствен трафопост, находящ се също в съседен имот на възложителя.

Не се предвиждат дейности по изграждане на нова или промяна на съществуващата пътна инфраструктура.

Инвестиционното предложение попада в обхвата на т. 10, б. „б” - “за урбанизирано развитие, включително строителство на търговски центрове и паркинги“ на Приложение №2 на ЗООС. В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

 Предвид полученото в РИОСВ – Враца становище на БДДР – Плевен с изх. № ПУ-01-282-(1)/10.05.2024г.:

- реализирането на ИП е допустимо спрямо целите за опазване на околната среда, заложени в ПУРБ 2016 – 2021 г., при спазване на мерките и законовите изисквания посочени в становището;

- реализацията на ИП е допустима спрямо ПУРН 2022 – 2027 г. Предвидените дейности в ИП не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2022-2027г.;

- реализацията на ИП не се очаква да окаже значително въздействие върху водите и водните екосистеми и е допустима спрямо целите и мерките, определени в ПУРБ и ПУРН Дунавски район, при спазване на мерките и законовите изисквания, посочени в горецитираното становище.

**ІІ. По отношение на изискванията на чл.31 от Закона за биологичното разнообразие (ЗБР):**

 Имотът, предмет на ИП, **не засяга** защитени територии по смисъла на Закона за защитените територии /ЗЗТ/, но **попада** в обхвата на защитена зона BG0001014 "Карлуково" за опазване на природните местообитания и на дивата флора и фауна, обявена със Заповед № РД-329 от 31.03.2021г. на МОСВ (обн. ДВ, бр.53 от 25.06.2021г.).

 ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

При направената проверка за допустимост по смисъла на чл.12, ал.2 във връзка с чл.40, ал.2 от Наредбата за ОС, се установи, че инвестиционното предложение е допустимо спрямо режима на дейностите в защитената зона, определен със заповедта за обявяването й.

Копие от писмото е изпратено до община Мездра, кметство с. Горна Бешовица и БДДР-Плевен.

/отговорено на 10.05.2024г./